MESTSKÁ ČASŤ BRATISLAVA-NOVÉ MESTO 

Materiál na zasadnutie
Miestneho zastupiteľstva
Dňa 14. 4. 2015

INFORMÁCIE
o spracovaní interpelácií z ostatného 
zasadnutia Miestneho zastupiteľstva mestskej časti Bratislava-Nové Mesto zo dňa 17.2.2015
- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Spracovateľ:
Júlia Červenková
vedúca oddelenia organizačného
a evidencie obyvateľov					Materiál obsahuje: 
1.  znenie interpelácie č. 1
2.  odpoveď na interpeláciu č. 1
3.	znenie interpelácie č. 2
4.	odpoveď na interpeláciu č.2
5.  znenie interpelácie č. 3
6.  odpoveď na interpeláciu č. 3

Apríl 2015

INTERPELÁCIA 
z 2. zasadnutia Miestneho zastupiteľstva mestskej časti Bratislava-Nové Mesto, konaného dňa 17.02.2015

INTERPELÁCIA č. 1
Poslanec JUDr. T. K o r č e k :

	Ďakujem za slovo, pán starosta. Bol som oslovený jedným obyvateľom našej mestskej časti prostredníctvom e-mailu, ktorý sa ma pýtal, aká je aktuálna situácia s rekonštrukciou objektu Snežienka? Keďže som nevedel úplne presne odpovedať, niektoré veci som si zistil aj na stavebnom úrade, ale naozaj neviem, aký je momentálny stav vecí, tak by som Vás chcel interpelovať, či by ste nám vedeli povedať, pretože vieme že je to problém, ktorý sa tu už dlhodobo vlečie. 

	Pôvodne bol tento objekt prenajatý, myslím ešte v roku 2005 alebo 2006 za účelom rekonštrukcie týmto miestnym zastupiteľstvom. Odvtedy sa nič nedeje. Boli tam viaceré návrhy. Najprv tam chcel investor stavať hotel, to sme jednoznačne tak ako miestne zastupiteľstvo, tak aj Vy ako starosta odmietli. Potom tam bol projekt určitej iba nejakej reštaurácie bez ubytovania. Pozeral som si aj na internete nejaké informácie; posledné informácie som našiel dva roky staré. 

	Takže chcel by som iba vedieť, v akom stave je tento projekt, či tam prebieha alebo prebehlo už územné konanie, či je vydané územné rozhodnutie, prípadne stavebné povolenie a konkrétne na aký účel využitia? Ďakujem. 

Starosta Mgr. R. K u s ý :
	Ďakujem pekne. Áno, vieme, že bol záujem postaviť tam hotel. Vieme že sme s tým nesúhlasili. Vieme, že investor od toho zámeru ustúpil. To, s čím súhlasíme, je, vybudovanie reštaurácie, kvázi obnova Snežienky do stavu v akom bola v časoch minulých. S tým, že ak nejaké ubytovanie, tak možno 1 – 2 byty ktoré súvisia s prevádzkou reštaurácie. 

	Úplne aktuálny stav Vám neviem povedať, ale dám pokyn spracovať písomný materiál, kde bude vysvetlené aký je stav. Materiál dostanete tak Vy ako aj ostatní poslanci; tak ako je zvykom.   

ODPOVEĎ:
-	Stavebný úrad nevydal žiadne rozhodnutie o umiestnení uvedenej stavby a neeviduje ani platnú žiadosť na umiestnenie stavby, stavebné povolenie alebo iné konanie.

Naposledy stavebný úrad dňa 30.05.2011 rozhodnutím zastavil územné konania na stavbu „Reštaurácia Snežienka, rekonštrukcia objektu“ Železná studnička, Bratislava, na pozemku: parcelné číslo 19614/6,7 a 9 k.ú. Bratislava - Vinohrady pre navrhovateľa SNOWDROP, s.r.o, Sládkovičova 4, 811 06 Bratislava, na ktorú sa navrhovateľ odvolal a dňa 24.03.2014 svoju žiadosť o umiestnení uvedenej stavby vzal späť.

INTERPELÁCIA 
z 2. zasadnutia Miestneho zastupiteľstva mestskej časti Bratislava-Nové Mesto, konaného dňa 17.02.2015

INTERPELÁCIA č. 2
Poslanec JUDr. T. K o r č e k :
	Ďakujem za slovo, pán starosta. 
V bode rôzne mám viacero vecí, na ktoré by som chcel upozorniť, alebo na ktoré by som sa chcel opýtať. 

a) Jednak som našiel informačný materiál, návrh kultúrnych akcií pre rok 2015, kde na máj je plánovaný galakoncert k MDŽ, takže sa chcem opýtať, či to nie je náhodou nejaká chyba, či teda tento koncert k MDŽ – Medzinárodnému dňu žien by nemal byť v marci? Pravdepodobne spracovateľ sa pomýlil a má to byť galakoncert ku Dňu matiek. Takže to by som chcel jednak sa opýtať.

	b) Taktiež by som chcel ešte upozorniť na prijaté uznesenie predchádzajúceho volebného obdobia, aby boli všetci poslanci bez výnimky prizývaní k týmto kultúrnym podujatiam; a teda tí ktorí chcú, aby mali možnosť sa tam zúčastniť. To je jedna časť.

	Ďalšia časť: 
c) Chcem sa opýtať, nakoľko viacerí občania,  obyvatelia našej mestskej časti majú záujem zúčastňovať sa zasadnutí zastupiteľstva, a teda jednak či si ich pozrieť alebo aj aktívne vstúpiť do diskusií k jednotlivým materiálom alebo v bode rôzne – či neuvažujeme, že by zastupiteľstvo bolo v poobedňajších hodinách? Myslím si, že by to bolo dobré, že by sme poskytli väčšiu možnosť sa zúčastňovať našim obyvateľom, aby teda nielen boli informovaní v komunikačných prostriedkoch, ale aby mohli aj osobne prísť. Taktiež aby sme ušetrili na tom, pretože niektorí poslanci majú nárok na refundáciu náhrady mzdy; neviem, či si to niekto aj reálne uplatňuje. 

	Tretia vec: 
d) Videl som tu na stole materiál R/3, o ktorom sa síce nerokovalo, ale je to návrh na voľbu členov – odborníkov komisií miestneho zastupiteľstva. Ja keď som sa rozprával s niektorými členmi komisií, tak mi hovorili, že nebolo toto ešte predmetom rokovania žiadnej komisie. A myslím si, že keď sme dali veľmi demokraticky možnosť aby mohli sa hlásiť obyvatelia našej mestskej časti do komisií, tak mali by to byť práve komisie, ktoré by si mali tých najvhodnejších kandidátov vybrať. Takže som rád, že sa o tomto materiáli nerokovalo. A teda budem rád, keď samotné komisie vyberú si ich a vyzvú do práce takých odborníkov, s ktorými chcú spolupracovať. 

	Ďalšia vec, na ktorú sa chcem opýtať:
	e) Jednak chcem Vám pogratulovať k veľmi dobrému výberu  vicestarostu. Chcem sa opýtať, že pán vicestarosta na aký pracovný úväzok bude pracovať? Aby som teda vedel  v ktorých hodinách ho nájdem na úrade a taktiež aké má kompetencie? Aby som ho teda neotravoval s vecami ktoré nemá v kompetencii a ktoré ste si ponechali Vy alebo nejakým iným spôsobom, či pán prednosta?
	Takže to sú moje otázky. Ďakujem. 
.
.
Potom v tom prípade môžete to považovať za formu interpelácie. 

ODPOVEĎ:
a)	materiál je opravený
b)	uznesenie sa plní
c)	bude predmetom dohody poslancov
d)	bude predmetom rokovanie Miestnej rady MČ B-NM dňa 31.03.2015
e)	Úradné hodiny zástupcu starostu na Miestnom úrade:
Utorok od 8,00 hod. – 12,00 hod
Streda  od 8,00 hod. – 17,00 hod
Piatok  od 8,00 hod. – 12,00 hod.
 
Rozsah kompetencií na výkon tejto funkcie:
-	životné prostredie
-	povolenia na predaj a poskytovanie služieb na trhových miestach v mestskej časti, vydávaných v súlade so zákonom č. 178/1998 Z.z.
-	dohody o poskytovaní a ukončení opatrovateľskej služby, uzatváraných v súlade so zákonom č. 448/2008 Z.z.
-	dohody o úhrade za poskytovanie opatrovateľskej služby, uzatváraných v súlade so zákonom č. 448/2008 Z. z. o sociálnych službách v znení neskorších predpisov
-	rozhodnutia o odkázanosti na sociálnu službu, vydávaných v súlade so zákonom č. 448/2008 Z.z.
-	povolenia na parkovacie miesta v súlade s § 3 ods. 2 zákona č. 135/1961 Zb. o pozemných komunikáciách, § 1a ods. 2 zákona č. 377/1990 Zb. o hlavnom meste Slovenskej republiky Bratislave a čl. 74a Štatútu hlavného mesta Slovenskej republiky Bratislava
-	potvrdenia o splnení zmluvného záväzku v zmysle § 569 OZ ako aj Oznámenia o zániku záložného práva uplynutím času k vykonaniu výmazu ťarchy na príslušnom liste vlastníctva Okresným úradom Bratislava, katastrálnym odborom. 

Rozsah splnomocnenie na výkon tejto funkcie:

Splnomocnenie, aby v období od 02.02.2015 do 31.12.2018 svojim podpisom potvrdzoval v mene Hlavného mesta Slovenskej republiky Bratislavy – mestskej časti Bratislava-Nové Mesto predložené Potvrdenia o splnení zmluvného záväzku v zmysle § 569 OZ ako aj Oznámenia o zániku záložného práva uplynutím času k vykonaniu výmazu ťarchy na príslušnom liste vlastníctva Okresným úradom Bratislava, katastrálnym odborom. 

Rozsah poverenie na výkon tejto funkcie:

Poverenie, aby v období od 16.03.2015 do 31.12.2018 na celkové zastupovanie vo veciach týkajúcich sa vymáhania pohľadávok u súdnych exekútorov a to najmä v rozsahu: 
a)	podávanie a prípadné doplňovanie a zmeny návrhov na výkon exekúcie
b)	vyjadrovanie sa k návrhom exekútora (napr. k zriadeniu exekučného záložného práva, spôsobom na výkon exekúcie)
c)	podpisovanie návrhov na zastavenie exekúcie.

INTERPELÁCIA 
z 2. zasadnutia Miestneho zastupiteľstva mestskej časti Bratislava-Nové Mesto, konaného dňa 17.02.2015

INTERPELÁCIA č. 3

Poslanec P. Á g o s t o n :
	Ďakujem pekne za slovo. Mne možno v mojej nedôslednosti ušla informácia, kde sme uznesením na predposlednom zastupiteľstve schválili analýzu kanalizačných vpustí a kanalizácie samotnej po tých prívalových dažďoch. Zatiaľ som nevidel žiadny výstup z tejto analýzy. Ďakujem pekne. 

Starosta Mgr. R. K u s ý : 
	Pokiaľ ide o pána poslanca Ágostona, dostanete písomnú odpoveď v zmysle tej požiadavky, samozrejme. 

ODPOVEĎ:

Dátum prijatia uznesenia: 9.9.2014
23/20	Miestne zastupiteľstvo
	ž i a d a	
s t a r o s t u,
aby v spolupráci s Hlavným mestom SR Bratislavou a BVS, a.s.,  spracoval analýzu možnosti odkanalizovania nadmernej zrážkovej činnosti na území MČ B-NM.

Vyhodnotenie a odôvodnenie na základe prerokovania rozpracovanej Urbanisticko-krajinárskej štúdie na ochranu pred prívalovým dažďom v Malokarpatskej oblasti objednanú BSK Bratislava, spracovateľ Prírodovedecká fakulta Komenského Bratislava
Podľa vyjadrenia spracovateľov štúdie v Bratislave je dostatočná kapacita kanalizácie pre riešenie prívalových vôd. Nie je len dostatočná údržba zo strany BVS a. s,  hl. m. SR Ba a MČ Bratislavy. Iné problémy s odkanalizovaním nadmernej zrážkovej činnosti neboli zistené.

Poznámka č. 1.:
             Podľa zverejnených zistení zo štúdie v roku 2014 boli na území MČ B-NM dňa 21.8.2014 zrážky v spáde cca 40 mm/m2 a boli problémy s odvodom vôd z verejných priestranstiev a plôch, ako aj lokálne záplavy spôsobené nedostatočným odvodom dažďových vôd kanalizáciou.
V roku 2014 boli na území MČ B-NM dňa 11. - 12.9.2014 zrážky v spáde cca 120 mm/m2 (t.j. trikrát vyššie ako 21.8.2014) a neboli problémy s odvodom vôd z verejných priestranstiev a plôch, ako ja neboli lokálne záplavy spôsobené nedostatočným odvodom dažďových vôd kanalizáciou.
Dôvod: realizovalo sa intenzívne vyčistenie vpustí, kontrola priepustnosti kanalizačných rozvodov, hlavných kanalizačných stôk a ich vyčistenie.

Poznámka č. 2.
Úrad Bratislavského samosprávneho kraja dal spracovať štúdiu k riešeniu prívalových vôd na území kraja.
Na prerokovaní jej čiastočných výsledkov a zistení dňa 20.11.2014 bolo jasne spracovateľmi štúdie uvedené, že problém s „prívalovými vodami“ v Bratislave je problémom nedostatočnej údržby komplexu mestskej kanalizácie.
              Z uvedeného dôvodu sa navrhuje zrušiť uznesenie 23/20

Uznesenie bolo zrušené dňa 17.02.2015 uznesením Miestneho zastupiteľstva mestskej časti Bratislava-Nové Mesto č. 02/05.3

3. Ruší uznesenie
11/18, 22/33, 22/34, 23/20